E. Bauer, poslankyňa: (2004-05-26):
Dozorná rada Sociálnej poisťovne  je podľa § 123 ods. 1 zákona č. 461/2003 Z. z. o sociálnom poistení dozorný a kontrolný orgán Sociálnej poisťovne. Dozorná rada Sociálnej poisťovne má 15 členov, predsedom tejto rady je minister práce, sociálny vecí a rodiny Slovenskej republiky. Podľa § 123 ods. 8 zákona č. 461/2003 Z. z. o sociálnom poistení člen dozornej rady má nárok na náhradu nákladov spojených s výkonom tejto funkcie. O priznaní odmeny členovi dozornej rady  za výkony jeho funkcie v dozornej rade  rozhoduje podľa zákona Národná rada Slovenskej republiky. Výbor Národnej rady pre sociálne veci a bývanie, do ktorého pôsobnosti patrí Sociálna poisťovňa, predkladá Národnej rade  na prerokovanie a schválenie podľa § 123 ods. 8 zákona o sociálnom poistení návrh na priznanie odmien členom Dozornej rady Sociálnej poisťovne za výkon funkcie v dozornej rade. Výbor návrh na priznanie odmien členom Dozornej rady Sociálnej poisťovne za výkon funkcie v tejto rade prerokoval dňa 18. februára a konštatoval, že jeho predloženie na schválenie Národnou radou je v súlade  so zákonom č. 461/2003 Z. z. o sociálnom poistení. Súhlasil s predloženým návrhom a uložil predsedovi výboru požiadať o stanovisko ústavnoprávny výbor, ktorý uznesením  z 25. februára č. 443 konštatoval, že problematika nepatrí do pôsobnosti výboru a z uvedeného dôvodu sa žiadosťou nebude zaoberať. Výbor Národnej rady pre sociálne veci a bývanie na mimoriadnej schôdzi dňa 17. marca 2004  prerokoval list Michala Horvátha, podpredsedu Rady riaditeľov Sociálnej poisťovne zo dňa 15. marca adresovaný predsedovi výboru týkajúci sa vážnej situácie, do ktorej sa dostala Sociálna poisťovňa, ktorá mohla podľa neho viesť až ku vzniku platobnej neschopnosti Sociálnej poisťovne, ako sa na to určite pamätáte. Po prerokovaní listu uznesením zo 17. marca výbor rozhodol vziať späť z rokovania 22. schôdze Národnej rady návrh na priznanie odmien členom Dozornej rady Sociálnej poisťovne za výkon funkcie v dozornej rade a predložiť ho na rokovanie  Národnej rady až po vykonaní poslaneckého prieskumu zameraného na tvorbu správneho fondu v roku 2004 v Sociálnej poisťovni, ktorého vykonanie výbor schválil citovaným uznesením. Dňa 22. marca v rámci poslaneckého prieskumu v Sociálnej poisťovni prerokovali členovia výboru predmetný list s členmi Rady riaditeľov Sociálnej poisťovne a prijali závery ku vzniknutej situácii v tejto inštitúcii. Výbor vzal na vedomie informáciu členov Rady riaditeľov Sociálnej poisťovne, že nie je ohrozená solventnosť Sociálnej poisťovne a výplata dávok podľa platného právneho stavu  a konštatovanie, že nebudú iniciovať v Národnej rade zmenu rozpočtu Sociálnej poisťovne na tento rok. Po vykonaní poslaneckého prieskumu a schválením záverov k zisteným skutočnostiam odporúča výbor uznesením z 23. apríla č. 215 Národnej rade Slovenskej republiky predložený návrh schváliť. V prílohe tejto správy máte návrh na priznanie odmien členom Dozornej rady Sociálnej poisťovne  za výkon funkcie v dozornej rade podľa § 123 ods. 8 zákona o sociálnom poistení, preto ho čítať nebudem. V prílohe je tiež návrh uznesenia, ktoré by som dovolila predniesť v tom čase, keď budeme o tomto návrhu hlasovať. Ďakujem pekne.